text: След тайна визита на президентшата в търновско школо: Срещи на фондации с ученици – само в присъствието на педагог
  На втората снимка - поканата, подписана от Д. Радева
  Десислава Радева си говори при закрити врата с търновски ученици за будителството
  Писмо относно организирането на бъдещи срещи на ученици с представители на НПО-сектора са получили всички училищни директори и началници на инспекторатите по образование, научи Velikotarnovoutre. Писмото е от Министерството на образованието и науката и е подписано от зам.-министър Таня Михайлова. Документът, с който разполагаме, идва дни, след като в медии и социални мрежи се надигна недоволство заради инкогнито визита на президентшата Десислава Радева в търновско училище.
  При посещението си Радева се срещна с близо 100 деца от местни гимназии, като не допусна на едночасовия разговор да присъстват домакините - директори и учители. Срещата не бе официално оповестена на медиите, не е било информирано и Регионалното управление по образование. Специални покани са били разпратени единствено по ел.-поща до търновските гимназии. В тях събитието е анонсирано като "отворена дискусия".
  Поканите са подписани лично от г-жа Десислава Радева, в качеството на председател на новото й сдружение "Живата вода на България". Срещата, проведена в СОУ "Ем. Станев", би трябвало да е протекла под надслов "Деца говорят с деца за будителството", като поради отсъствието на друг възрастен, не е известно какво точно са обсъждали подрастващи и президентша. Педагозите са били помолени да напуснат, с обяснението, че децата ще се чувстват по-свободно в тяхно отсъствие.